钦定古今图书集成/明伦汇编/官常典/第512卷 > 王彦
## 钦定古今图书集成/明伦汇编/官常典/第512卷 > 王彦

按《宋史》本传：“彦字子才，上党人。性豪纵，喜读韬略。父
奇之，使诣京师，隶弓马子弟所。徽宗临轩阅试，补下
班祗应，为清河尉。从泾原路经略使种师道两入夏
国，有战功。金人攻汴京，彦慨然弃家赴阙，求自试讨
贼。时张所为河北招抚使，异其才，擢为都统制。使率
裨将张翼、白安民、岳飞等十一将，部七千人渡河，与”
金人战，败之，复卫州新乡县，传檄诸郡。金人以为大
军至，率数万众薄彦垒，围之数匝。彦以众寡不敌，溃
围出，诸将散归，彦独保共城西山，遣腹心结两河豪
杰图再举。金人购求彦急，彦虑变，夜寝，屡迁其部曲，
觉之，相率刺面，作“赤心报国，誓杀金贼”八字，以示无
他意。彦益感励，抚爱士卒，与同甘苦。未几，两河响应，
忠义民兵首领傅选、孟德、刘泽、焦文通等皆附之，众
十馀万，绵亘数百里，皆受彦约束。金人患之，召其首
领，俾以大兵破彦垒，首领跪而泣曰：“王都统砦坚如
铁石，未易图也。”金人乃间遣劲骑挠彦粮道，彦勒兵
待之，斩获甚众。益治兵，刻日大举，告期于东京留守
宗泽。泽召彦会议，乃将兵万馀渡河。金人以重兵袭
其后而不敢击。既至汴京，泽大喜，令彦宿兵近甸，以
卫根本。彦即以所部兵马付留守司，量带亲兵趋行
在。时已遣宇文虚中为祈请使议和。彦见黄潜善、汪
伯彦，力陈“两河忠义延颈以望王师，愿因人心，大举
北伐。”言辞愤激，大忤时相意，遂降旨免对，以彦为武
翼郎、阁门宣赞舍人，差充御营平寇统领。时范琼为
平寇前将军，彦知琼有逆节，称疾不就，乞致仕，许之。
知枢密院事张浚宣抚川、陕，奏彦为前军统制。浚与
金酋娄宿相持于富平，欲大举，初至汉中，会诸将议，
彦独以为不可，曰：“陕西兵将，上下之情，皆未相通，若
少不利，则五路俱失。不若且屯利、阆、兴、洋，以固根本。
敌入境，则檄五路兵来援，万一不捷，未大失也。”浚幕
府不然其言。彦即请为利路钤辖，俄改金、均、房州安
抚使、知金州。时中原盗贼蜂起，加以饥馑，无所资食，
惟蜀富饶，巨盗往往窥觊。桑仲既陷淮安、襄阳，乘势
西向，均、房失守，直𢭏金州白土关，众号三十万。仲，彦
旧部曲也，以申牍请于彦曰：“仲于公无敢犯，愿假道
入蜀就食耳。”彦乃遣统领官门立为先锋击之。贼锐
甚，立战死，将士失色。或请避之，彦叱曰：“枢相张公方
有事关、陕，若仲越金而至梁、洋，则腹背受敌，大事去
矣，敢言避者斩！”即勒兵趋长沙平，阻水据山，设伏以
待。贼见官军少，蚁附搏战。彦执帜一麾士殊死斗，贼
败走。彦休士进击，追奔至白碛，复房州。绍兴元年九
月，权京西南路副总管。李忠反，扰京西，遂攻金州诸
关。贼众皆河朔人，骁果善战，彦与战不利。关陷，彦退
屯秦郊，令将士尽伏山谷间，焚秦郊积聚，伪若遁者。
秦郊距郡城二十里，路坦夷，彦募敢死士，易麾帜，设
奇以待。阅再宿，贼至秦郊，官军逆战，大败之，追袭至
秦岭，遂复乾祐县，以归忠走降刘豫。初，桑仲既败还
襄阳，乃鸠集散亡陷邓州，凶焰复炽。南攻德安，西据
均阳，分众三道：一攻注口关，一出马郎岭，一𢭏洵阳。
前军去金州不三十里，彦曰：“仲以我寡彼众，故分三
道以离吾势。法当先破其坚，则脆者自走。”遣副将焦
文通御注口，自以亲兵营马郎。相持一月，大战六日，
贼大败，仲为其下所杀。又有王辟、董贵、祁守中阻兵
窥蜀，势虽不及桑仲，然小者犹不减数万，彦悉讨平
之。是冬，伪齐秦凤经略使郭振以数千骑掠白石镇，
彦与关师古并兵御之，贼大败，获振，复秦州。张浚承
制以彦节制啇、虢、陕、华州军马。三年正月，兀术入侵，
浚召彦与吴玠、刘子羽会于兴元。撒离曷自上津疾
驰，不一日至洵阳，统制官郭进死之，彦退保石泉县。
金人入金、均，彦趋西乡。二月，金人攻饶风关，彦与吴
玠御之，不能却。关破，彦收馀兵奔达州。五月，彦遣兵
至汉阴县，与刘豫将周贵战，大败之，复金州。浚承制
进彦保康军承宣使兼宣抚司参议，彦不受。五年四月，差知荆南府，充归峡荆门公安军安抚使。彦因荆
南旷土，措置屯田，自蜀买牛千七百头授官兵耕营
田八百五十顷，分给将士有差。六年二月，知襄阳府、
京西南路安抚使。彦以岳飞嫌辞。浚奏彦为行营前
护副军都统制、督府参谋军事。六月，以《八字军》万人
赴行在，至镇江，闻母丧，上疏乞解官，不许。诏免丧服，
趣入对，遂以为浙西、淮东沿海制置副使，以所部屯
通州之料角。七年正月，彦因遣将捕亡者于解、潜军
中，军士交斗于市。言者论其军政不肃，贬秩二等。彦
不自安，乞终馀服。二月，复洪州观察使、知邵州。彦入
辞，帝抚劳甚厚，曰：“以卿能牧民，故付卿便郡，行即召
矣。”九年，卒于官，年五十。彦称名将，当建炎初，屡破大
敌，威声振河朔。时方挠于和议，遽召之还，又夺其兵
柄而使之治郡，士议惜之。彦事亲孝，居官廉，子弟有
战功，不与推赏。将死，召其弟侄，以家财均给之。